***«Ракьалда т1ад дир лъалк1»***

К1иго чи данделъун хъизан гьабула,

Кодобе лълъар босун, талих1 гьарула.

Хъумуз –къали кьабун, сух1мат-кеп гьабун,

Росуго данделъун ригьин гьабула.

Гунияс гертмаяй йокьунги ячун,

Маг1арул талих1аб хъизан г1уц1ула.

Хъизаналъул бет1ер хирияв эмен,

Гьесухъ г1енеккулей х1алимай эбел.

Лъимал гьеч1еб хъизан, ч1обогояб бак1,

Ч1обого хут1ич1о гьаб нижер свери.

Маккалг1ан берцинал дадал мусудул,

Гьесул намусалда т1анк1 лъезе гьеч1ел.

Хъизаналда жаний бищун к1удияй,

К1одоэбелалъул жиндий ц1ар кьурай.

Тухумго ч1ух1арай яслъун йик1ине,

Анищазул таргьа къвалакь бахчарай.

Эбелалъул ч1ух1и, яцазул рохел,

Цадахъал ясазул божарай гьудул.

Кьеги, Аллагь дий, щулияб сахлъи,

Холареб лъалк1 тезе гьаб ракьалда т1ад.